**9 vaizdingi miestai ir miesteliai Vokietijoje, kuriais verta pasimėgauti dar prieš turistinį sezoną**

Daug vandens ir gaivaus jūros oro, mūrinė gotikinė architektūra, nuo kurios sunku atplėšti akis, nuostabūs senamiesčiai su jaukiomis kavinaitėmis – po Šiaurės Vokietiją keliauja tiek patys vokiečiai, tiek turistai iš svetur. Ieškant idėjų įdomiai pavasario kelionei, verta užbėgti už akių keliautojams, kurie lyg upė už kelių mėnesių išsilies po šias gražias vietas. Keltų operatorius DFDS dalijasi, kuo ypatingi Šiaurės Vokietijos miestai ir kuriuos jų labiausiai verta aplankyti.

Nenuostabu, kad daugelis vokiečių nuolat atostogauja šiaurinėje šalies dalyje, kuri lietuviams patogiai pasiekiama jūrų keltu tarp Klaipėdos ir Kylio: čia galima vaikščioti, mėgautis saulės voniomis ir užsiimti vandens sportu išpuoselėtuose paplūdimiuose, akis varvinti į elegantiškas šalia jų iškilusias vilas arba čia pat nuklysti į laukinę gamtą, kur pasimirš visi gyvenimiški rūpesčiai. Be pakrančių ir gamtos kraštovaizdžių, Šiaurės Vokietija žavi istoriniais miestų perlais.

**Liuneburgas ir jo „baltasis auksas“**

Daugybė raudonų plytų, viduramžių gatvelės, gyvybinga meno ir kultūros scena, šarmingos kavinės ir butikai – daugelis Liuneburgą laiko viena žaviausių Šiaurės Vokietijos vietų. Viduramžiais druskos klodai pavertė šį mažą Hanzos miestą į pietryčius nuo Hamburgo klestinčiu miestu – tai dar ir šiandien matyti istoriniame miesto centre, kadangi Liunebergas beveik nenukentėjo per Antrąjį pasaulinį karą. Druska čia iki šiol vadinama „baltuoju auksu“, yra populiaru atsipalaiduoti druskos vandens voniose. Druska yra palikusi ir savo įspaudą architektūroje. Kai kuriose vietose šimtamečiai namai yra vaizdingai pasvirę – jų pamatus sugriovė daugiau nei 1000 metų veikusi druskos kasykla po miestu. Įdomus faktas ir tai, kad studentų kupiname Luneburge yra didžiausia barų koncentracija Vokietijoje.

**Miesto muzikantų šokdinamas Brėmenas**

Brėmeno miesto muzikantai yra viena garsiausių visų laikų Vokietijos pasakų – jie tapo ir bene svarbiausia šio Hanzos miesto įžymybe, kai priešais rotušę buvo pastatyta bronzinė keturių gyvūnų muzikantų statula. Verta žinoti – kiekvienas, kuris sugriebs priekines asilo kojas, bus apdovanotas sėkme. Tačiau Brėmene tuo pasaka nesibaigia, mat miestas yra tiesiog išskirtinio grožio. Žavų miestą geriausia apžiūrėti pėsčiomis, pasigėrint įspūdinga miesto rotuše, pasivaikščiojant į viduramžius nukeliančiu *Schnoor* kvartalu su siauromis gatvelėmis ir aukščiausios klasės restoranais bei nueinant iki madingo *Viertel* kvartalo, kuriame įsikūrę daugybė barų ir galerijų – čia visuomet kažkas vyksta.

**Sasnicas gražiojoje Riugeno saloje**

Sasnico kurortinis miestelis, įsikūręs uolėtoje rytinėje Riugeno pakrantėje, yra puiki vieta tyrinėti šią nuostabios gamtos salą, senovinius bukų miškus ir laivybos paveldą. Net ir juo nesidomintiems didelį įspūdį paliks karinis povandeninis laivas, paverstas muziejumi. Apžiūrėkite žavų Sasnico senąjį kvartalą, įsikūrusį ant uolų. Susipažinkite su senamiesčiu, vaikščiodami grįstomis gatvelėmis, vedančiomis pro restauruotus namus su šiam regionui būdingais puošniais balkonais. Nepraleiskite ir drugelių parko, kuriame pamatysite spalvingą laisvai skraidančių drugelių kolekciją.

Iš šio kurortinio miestelio pėsčiųjų takai veda į Jasmundo nacionalinį parką, nuostabius bukų miškus ir pro garsiąsias kreidos uolas, įskaitant *Königsstuhl*, nuo kurio atsiveria įspūdingi Baltijos jūros vaizdai.

**Liubekas – marcipanais kvepiantis miestas**

Pasivaikščiojimas po Liubeko senamiestį, įrėmintą viduramžių mūrinės architektūros, paliks vienus gražiausių įspūdžių, kuriuos gali pasiūlyti kelionė po Šiaurės Vokietiją. Ne veltui miesto centras su įspūdingais viduramžių bažnyčių bokštais nuo 1987 m. įtrauktas į UNESCO pasaulio paveldo sąrašą. Įžengę į Liubeko senamiestį pro vienus iš senųjų miesto vartų, iškart persikelsite į Hanzos laikus. Prekyba padarė miestą turtingą, ir tai matyti iki šiol. Pasivaikščioję po istorinį centrą galėsite grįžti į praeitį ir, žinoma, užsukti į bent vieną marcipanų parduotuvę paragauti skanėstų. Dar nuo viduramžių Liubeko istorija glaudžiai susijusi su marcipanų gamyba. Marcipanų muziejuje, įsikūrusiame kavinėje „Café Niederegger“, sužinosite daugybę šio saldaus migdolų gardėsio detalių.

**Kanalų labirintas Papenburge**

Galvojant apie gražiausius Vokietijos miestus, Papenburgas retai kada ateina į galvą. Tačiau šis miestas prie Emso upės yra išties unikalus. Kas nori pamatyti burlaivius, prisišvartavusius pačiame miesto centre, privalo nuvykti į šį miestą, kurį raižo daugybė kanalų, todėl jis dar vadinamas „Šiaurės Venecija“. Prie pagrindinio kanalo švartuojasi istoriniai laivai, čia apstu kavinių bei restoranų – tai ideali vieta pasivaikščiojimui, o pagrindinis muziejumi paverstas laivas „Friederike von Papenburg“ bus įdomus tiek vaikams, tiek suaugusiems. Beje, ypač nuotaikinga miestą tyrinėti plaukiant baidarėmis.

**Vandenyje atsispindinti gotikinė Vismaro didybė**

Istorinis Hanzos miestas vėl atsidūrė turistų taikinyje – apie jo grožį ir turtingą istoriją priminė filmas „Nosferatu“, kurį ir įkvėpė šis miestas. Baltijos jūros pakrantėje įsikūrusio Vismaro centras su daugybe istorinių pastatų yra vienas gražiausių senamiesčių Vokietijoje. Geriausia vieta pradėti pažintį su miestu yra turgaus aikštė, kuri, užimanti apie 10 000 kvadratinių metrų, yra viena didžiausių šalyje. Iš čia galite pasivaikščioti po istorinį senamiestį iki senojo uosto. Istorinis miesto centras (nuo 2002 m. įtrauktas į UNESCO pasaulio paveldo sąrašą) – tai akmenimis grįstų gatvelių labirintas, o nuo Švento Jurgio bažnyčios bokšto atsiveria nuostabi beveik nepakitusio viduramžių miesto panorama.

**Stadė – idilė prie Hamburgo vartų**

Nemažai turistų greitai pravažiuoja pro šį nedidelį miestą ir palieka jį Hamburgo šešėlyje. Nepadarykite tokios klaidos – Stadė verta ne tik stabtelėjimo, bet ir ilgesnio pasivaikščiojimo. XVII amžiaus fachverkinio stiliaus namai, gražiai restauruotas senamiestis, tradicijomis alsuojančios senovinės kavinės bus tarsi trumpa kelionė į buvusius laikus. Siauros istorinio miesto gatvelės pasižymi jūriniu žavesiu, o kadangi Stadė įsikūrusi prie Švingės ir Elbės upių, čia yra puikios sąlygos ekskursijoms ant vandens ir įvairioms vandens sporto šakoms. Taip pat verta aplankyti senamiesčio pakraštyje esančioje nedidelėje saloje įsikūrusį nuostabaus dizaino miesto muziejų po atviru dangumi.

**Pilimi saloje viliojantis Šverinas**

XIX a. ne vienas Vokietijos princas įgyvendino savo svajonę turėti pasakų pilį. 1857 m. Meklenburgo didysis kunigaikštis Frydrichas Pranciškus II pastatė Šverino pilį – rūmus, nusižiūrėtus nuo prancūziškų tradicijų. Net ir šiandien ji tebėra svarbiausias Šverino akcentas ir traukos objektas. Tačiau verta aplankyti ir likusią miesto dalį: žavų senamiestį ir Šverino katedrą, istorinį *Schelfstadt* rajoną su puošniomis miesto vilomis, ir Pfafenteicho ežerą, ant kurio kranto mėgsta ilsėtis miesto gyventojai.

**Baltijos jūros ramybė Heiligenhafene**

Baltijos jūros kurortas Heiligenhafenas sulaukia vis didesnio populiarumo. Kurortinis miestelis garsėja savo plačiais smėlėtais paplūdimiais, jachtų uostu ir SPA centrais. Populiari lankytina vieta yra 435 metrų ilgio prieplauka – galima tiesiog vaikščiotis ja ir mėgautis Baltijos jūros vaizdu. Vaizdingas Heiligenhafeno senamiestis taip pat turi ką pasiūlyti lankytojams. Nardant mažomis vingiuotomis gatvelėmis galite grožėtis viduramžių namais ir iki soties varstyti parduotuvių ir krautuvėlių duris.